Cumbat sut circumstanzas difficilas

Da Silvia Buscher

Set mais avant il grev accident da Franz Erni l'atun 1971, avevan ils umens svizzers concedì a las dunnas en noss pajais il dretg da votar e da vuschar. Ma tgi che daventava il medem onn paraplegicher en noss pajais, aveva mo ina pitschna schanza da surviver. Igl era ina dumonda da la fortuna u casualitad. Bler da quai che sa chapescha oz da sasez n'era da lez temp anc betg conuschent. La maioritad dals pertutgads muriva da cumplicaziuns inevitablas. Ils survivents da pli baud raquintan da lur experientschas e descrivan circumstanzas strusch imaginablas. Franz Erni è in dad els.

Cun sirena ed in tempo enorm passa l'ambulanza tras las streglias sombras da la citad. En ils quartiers abandunads para la glisch blaua sbrinzlanta bunamain surfatga e grotesca. Igl è ina dumengia suentermezdi plievgiusa, ils 11 da settember 1971, la stad ha prendì cumià cun in di trist ed umid, e l'atun tegna ses chaud mellen anc davos ils nivels grischs. Il temp para d'esser unfis da sasez e las uras passan inutilas e lassas.

Tut auter en l'ambulanza. La quinta mintga secunda. L'um giuven, grevamain blessà, cumbatta per surviver - cun in puls fitg aut ed ina respiraziun smanatschanta. In crap en il curtin da raiver da Bellinzona, glischen da la plievgia, ha provocà l'accident da l'alpinist da hobi. La crudada è stada inevitabla, il culp sin il nas dal grip catastrofal. Ses cumpogns da raiver ch'eran visavi han vis l'accident ed alarmà l'ambulanza.

Fugir da la realitad
Las radiografias mussan ina ruttadira da la spina dal pèz cun in spustament massiv dals corps vertebrals fendids. Il stadi d'inconscient dal pazient engrevgescha ina diagnosa definitiva. Ma ils indizis laschan supponer ch'il magugl dal dies è vegnì smardeglià sut la ruttadira e che la consequenza è ina paraplegia. Ma nagin na discurra da quai. Malsegirezza e perplexitad chaschunan hectica e caos en la staziun d'urgenza. La respiraziun dal blessà s'interrumpa. Nua è il satget da reanimaziun - pertge? Nagin temp per dumondas - il pazient è giuven, probablamain bab da famiglia.

Pir uras pli tard reusseschi d'eruir l'identitad dal disgrazià ed il lieu da domicil, Bironico. La consorta Inge Erni sa metta immediat sin via a l'ospital. Ella tschiffa tema cura ch'ella vesa ses um. Sia fatscha è talmain blessada da la crudada sin il grip ch'el è cumplettamain sfigurà. Tgi realisescha en quest mument che las nauschas blessuras en fatscha èn mo bagatellas en cumparegliaziun cun tut tschellas.

Inge tegna ferm il maun da ses um: “Franco - per l'amur da Dieu, tge è capità! - Di insatge! - Sch'jau mo n'avess betg laschà ir el sulet!” - Pli baud era Franz Erni chaschader, oz manischunz da camiuns, e dapi sia uffanza è el in alpinist da hobi versà e passiunà. L'activitad sportiva or en la natira è per el ina cumpensaziun indispensabla tar sia lavur fadiusa en il cockpit da ses camiun grond: “...uschia vegn jau in pau a l'aria frestga e poss trenar mia musculatura.”

La memoria è stizzada
En la staziun intensiva vegn Franz Erni surveglià durant 24 uras. Las funcziuns essenzialas dal corp sa stabiliseschan ils proxims dis. La schientscha na revegn dentant betg uschè svelt. Pir suenter trais emnas reageschan sias pupillas l'emprima giada sin glisch, plaunsieu sa dasda el. Franz Erni sto sa laschar raquintar tge che è capità. La stremblida dal tscharvè ha laschà enavos ina largia durabla en sia memoria.

Il letg da stender duai strair dapart ils corps vertebrals encugnads dal pazient ed als metter puspè en ina posiziun fisiologica. Quai reussescha almain per part. Suenter vegn Franz Erni mess en ina furma stabila d'aluminium - in'emprova nunadattada da stabilisaziun che ha nauschas consequenzas.

La diagnosa è anc adina in tabu. Franz Erni giascha en ses letg, na senta betg pli sias chommas e n'è betg abel da las mover pli. In nausch presentiment tschiffa ses cor, ma el n'ha betg il curaschi da dumandar. Sia dunna bain. Ma las respostas evasivas fan era taschair ella. Entiras emnas passan.

Il flad da la mort
In di arriva Inge e vesa che ses um è deprimì e decuraschà. Ses umor e ses optimissem l'avevan gidà a surmuntar tut las profunditads e las uras criticas durant il lung temp en letg cun perspectivas futuras intschertas. Ussa tschessa questa forza interna: ses corp sportiv, anc adina embrinì dal sulegl meridiunal, trembla da las fermas snavurs. Ils egls che traglischan da la fevra èn smorts e spussads ed expriman il giavisch: “I resta mo forza per la vardad - nagin temp per manzegnas.” Inge guarda tut desperada sin el. La tema serra sia gula. Ella na vul betg perder ses um. Era sch'el vegn a restar paralisà. Sia persunalitad è essenziala, betg l'abilitad da chaminar. Franz sa leger ses patratgs, cun gronda bregia al reussescha in surrir: “Betg tema, jau vegn puspè saun.” Ils medis decleran ch'ina greva infecziun da la vaschia haja tschiffà ils gnirunchels. Inge remartgescha in'odur fitg malempernaivla en la stanza da malsauns. Quella sa sviluppescha ils proxims dis ad in tuffien disgustus, bunamain insupportabel.

Enormas plajas
Las tgirunzas entran cun mascras da protecziun e guants per tgirar il pazient e far il letg: la posiziun sbagliada en la furma da metal betg pulstrada ed il fatg ch'ins ha tralaschà da midar mintga trais uras la posiziun dal pazient immobil, avevan provocà il mender che po capitar a paraplegichers. L'entir dies dal paraplegicher fin als chaltgogns era cuvert d'ina enorma plaja da marscha. In pazient paraplegic na senta betg il mal e perquai poi dar talas plajas. “Grazia” a la mancanza da sensibilitad n'ha il pazient almain naginas dolurs.

Il stadi general da Franz sa pegiurescha rapidamain. Ses sistem d'immunitad è surstrapatschà e na po betg pli mobilisar forzas defensivas - el survegn malcostas. Il tractament dal pazient grevamain malsaun daventa pli e pli dramatic. La plaja vegn nettegiada mintga di e cuvrida cun “Balsamo deI Peru” che duai avair forzas magicas. Franz Erni na vegn mai ad emblidar quest num. La tinctura serva dentant primarmain a reducir las odurs. Franz, che è segnà da la mort, vegn stuschà en in’autra stanza.

Stumplà en in chantun
La stretgezza da la chombra pitschna deprimescha. En questa stanza cun paraids nivas n'hai nagin spazi per speranza, la desperaziun è gronda. Sulettamain in crucifix simpel para da far frunt a quest conturn fatalistic. Tgi che vegn en questa chombra, sa co ch'i stat cun el, era senza pleds. - Reproschas fissan deplazzadas. I na deva da lez temp ni in tractament spezialisà en la fasa acuta ni ina reabilitaziun per paraplegichers - mo ina schanza minima da tuttina surviver.

Perspectivas provocativas
Franz Erni n'ha anc betg ademplì dal tuttafatg sia incumbensa - la mort sa retira anc ina giada. Igl è prest Nadal, in quart onn è passà dapi l'accident. Il quità per sia dunna Inge e la figlia Cornelia (7) fatschenta il bab e n'al lascha nagin temp per reflectar davart sia atgna situaziun. Dapi l'accident n'ha il patrun betg pli dà ad el la paja. Tenor sia opiniun sto il lavurer duvrar la fin d'emna per sa recrear - damai per ruassar e durmir - e betg per activitads irresponsablas che pudessan metter en privel la sanadad ed uschia l'abilitad da 
lavurar. Tar l'entira disfortuna vegn er anc desditga l'abitaziun da la famiglia Erni. La cooperativa d'abitar saja resalvada a manischunzs abels da lavurar. Questa premissa na saja gia dapi emnas betg pli ademplida e vegnia, sco ch'i vesia ora, er mai pli ademplida. Ussa mulesta er anc la miseria finanziala.

Cun cartas avertas
Ils 22 da favrer 1972 vegn Franz Erni transportà d'in mument a l'auter en il center dals paraplegichers a Basilea. EI auda per l'emprima giada ch'i dettia ina tala clinica speziala per paraplegichers. Per l'emprima giada inscuntra el persunas cun il medem destin e vegn infurmà cleramain davart ses stadi: “Cura che tuts èn a fin cun lur latin, ta tramettani qua a Nottwil. Ussa sas, co ch'i stat cun tai. Chaminar sas emblidar. E sutgas cun rodas èn stgarsas perquai che nagin las paja. Ma nus tegnain ensemen. I po mo anc vegnir meglier. Betg perda la speranza!” I dat propi paraplegichers ch'èn suenter plirs onns d'ospitalisaziun returnads a chasa senza sutga cun rodas ed han stuì sa ruschnar là sin in sientamauns per il palantschieu enturn.

L'emprova precauta da cumenzar cun fisioterapia è svelt stada terminada. Il decubitus sin il dies n'era anc betg guarì e mintga moviment stgarpava puspè la plaja ch'entschaveva a sa serrar. In circul vizius. La giugadira dal chalun era totalmain airia, uschia ch'el n'era gnanc pli capavel da seser. L'entira tragica da sia situaziun al ha bittà en ina profunda desperaziun.

Insatge sa el oz cun tutta franchezza: senza sia dunna Inge n'avess el betg supportà tut quai. EI è persvas che tut quai che capita durant la vita ha baud u tard in senn.

Nua ch'i dat sumbriva, datti era sulegl
Il 1. da zercladur 1973 ha dr. med. Guido A. Zäch surpiglià la direcziun dal center dals paraplegichers sco nov schefmedi a Basilea. Cun il pionier da la reabilitaziun cumplessiva è sa midà bler en la clinica, “da la terapia, a la reintegraziun professiunala fin a las tschaveras sin il taglier”, precisescha Franz oz.

Pliras operaziuns ortopedicas èn stadas necessarias fin che Franz ha puspè pudì seser. Ed el ha era survegnì ina sutga cun rodas. Durant la fisio- e l'ergoterapia ha el sentì cun grond plaschair che la forza returnava plaunsieu puspè en sia bratscha. EI trenava cun entusiassem da trair discs e bittar la culla, fascheva cursas e maratons ed è sa sviluppà sut il maister e tutor Ernst Michel ad in giuven talent dad auzar paisas. Era la reintegraziun professiunala è daventada pli e pli concreta. Sia consorta ha chattà il 1977 in'abitaziun adattada per sutgas cun rodas a Kriens, che è restà fin oz la patria da la famiglia Erni. Plaunsieu veseva tut ora in pau pli positiv; la vita era tuttina degna d'esser vivida, er en sutga cun rodas. Tuttina n'avess Franz Erni en sia situaziun dramatica da la fasa acuta mai pudì s'imaginar ch'el vegnia anc a cuntanscher tant en sia vita: ina letg ventiraivla, era sut circumstanzas difficilas, en il ravugl da la famiglia cun ils dus biadis Melanie e Patrick, in'activitad professiunala cuntentaivla dapi 21 onns, ina grondiusa carriera da sport cun bleras distincziuns en Svizra ed a l'exteriur. Ed insatge fitg impurtant: Franz Erni è, malgrà ses grev destin, restà in cumpogn cuntent, legher e bainvis en il ravugl da ses amis, nua ch'el chatta sustegn ed è cun sia forza vitala sez ina pitga impurtanta per blers umans.